钦定古今图书集成/明伦汇编/家范典/第039卷 > 礼记 > 《内则》
## 钦定古今图书集成/明伦汇编/家范典/第039卷 > 礼记 > 《内则》

子妇有勤劳之事，虽甚爱之，姑纵之，而宁数休之。

〈陈注〉谓虽甚爱此子妇而不忍其劳，然必且纵使为之，而宁数数休息之，必使终竟其事而后已，不可以姑息为爱而使之不事事也。

子妇未孝未敬，勿庸疾怨。姑教之，若不可教，而后怒
之。不可怒，子放妇出而不表礼焉。

〈陈注〉《庸》，用也。怒之，谴责之也。不可怒，谓虽谴责之而不改也。虽放逐其子，出弃其妇，而不表明其失礼之罪，示不终绝之也。〈大全〉严陵方氏曰：“子妇有勤劳之事，甚爱之，姑纵之而宁数休之，则彼共为子妇之职，而吾不可以爱故夺之也。子妇未孝未敬，勿

“庸疾怨，则为伤恩故也。” 庆源辅氏曰：“子曰‘爱之能勿劳乎？勤劳之事，若遽止之，是姑息之爱也。子妇未孝未敬，勿庸疾怨，是存父母之心也。子妇放逐，不得已也，不表礼焉，是犹有不忍之心也’。” 东莱吕氏曰：“明言其恶而出之之谓，表父母爱子之心，舅姑待妇之礼，虽彼有过，犹欲遮护，故放出而不明言其所以过。”

又

《异》为孺子，室于宫中，择于诸母与可者，必求其宽裕
慈惠、温良恭敬、慎而寡言者，使为子师。其次为慈母，
其次为保母，皆居子室，他人无事不往。

〈陈注〉“诸母，众妾也可”者，谓虽非众妾之列，或傅御之属，可为子师者也。师教以善道者，慈母审其欲恶者，保母安其寝处者，他人无事不往，恐儿惊动也。

又

由命士以上及大夫之子，旬而见。

〈陈注〉《注》“读旬为均”，谓适子妾子有同时生者，虽是先生者先见，后生者后见，然皆在夫未与妇礼食之前，故曰均而见也。应氏曰：“子固以礼见于父，父则欲时时见之，又不可渎，故每旬而一见之。若庶人则简略易通，故不必以旬而见。”

冢子未食而见，必执其右手。适子庶子已食而见，必
循其首。

〈陈注〉疏曰：“此天子诸侯之礼，未与后夫人礼食，而先见冢子，急于正也。礼食之后，乃见适子、庶子，缓于庶耳。”

子能食，食教以右手。能言。男唯女俞，男鞶革，女鞶丝。

〈陈注〉食，饭也。“唯”、“俞”，皆应辞。鞶，小囊盛帨巾者，男用韦，女用缯帛。

六年教之“数与方名。”七年“男女不同席，不共食。”八年
出入门户及即席饮食，必后长者，始教之让。九年教
之数日。十年，出就外傅，居宿于外，学书计。

〈陈注〉数日知朔望与六甲也。外傅，教学之师也。书，谓六书。计谓九数。

“衣不帛襦裤。”礼帅初朝夕学，幼仪请肄简谅。

〈陈注〉不以帛为襦裤，亦为太温也。《礼帅初》谓行礼动作，皆循习初教之方也。肄，习也。简书篇数也。谅，言语信实也。皆请于长者而习学之也。一说简者简要，谓使之习事，务从其要，不为迂曲烦扰也。

“十有三年学乐、诵《诗》、舞《勺》，成童舞《象》、学射御。”

〈陈注〉乐，八音之器也；诗，乐歌之篇章也。成童十五以上象，说见《文王世子》。射，谓五射；御，谓五御也。朱子曰：“酌即勺也。《内则》曰：‘十三舞勺’，即以此诗为节而舞也。”〈大全〉方氏曰：“《勺》虽告武王之乐，然以勺其道而道成于文故也；《象》虽奏文王之乐，然以象其事而事成于武故也。必以告武王之乐为文者，以示文之道必有武为之备也；必以奏文王之乐为武者，以示武之事必以文为之经也。《勺》固成王之乐，以告成《大武》，故取义如此。”

二十而冠，始学《礼》，可以衣裘帛，舞《大夏》，惇行孝弟，博
学不教，内而不出。

〈陈注〉始学礼以成人之道，当兼习吉、凶、军、宾、嘉之五礼也。大夏禹《乐》，乐之文武兼备者也。孝弟，百行之本，故先务惇行于孝弟，而后博学也。不教，恐所学未精，故不可为师以教人也。“内而不出言”，蕴蓄其德美于中，而不自表见其能也。一说谓不出言以为人谋画。

三十而有室，始理男事。博学无方，孙友视志。

〈陈注〉室犹妻也，男事受田给政役也。方犹常也。学无常在志所慕则学之。孙友顺，交朋友也。视志，视其志意所向也。

四十始仕，方物出谋发虑，道合则服从，不可则去。五
十命为大夫，服官政。七十致事。凡男拜尚左手。

〈陈注〉朱子曰：“物犹事也，方物出谋，则谋不过物，方物发虑，则虑不过物。”问：“何谓不过物？”曰：“方犹对也，比方以穷理。”

女子十年不出，姆教“婉娩听从。”执麻枲，治丝茧，织纴
组𬘓，学女事，以共衣服。观于祭祀，纳酒浆、笾豆菹醢，
礼相助奠。

〈陈注〉“十年不出”，谓十岁则恒处于内也。姆，女师也。婉，谓言语。娩，谓容貌。司马公云：“柔顺貌。”纴，缯帛之属。组，亦织也，𬘓之制似绦，古人以置诸冠服缝中者。

十有五年而笄，二十而嫁。有故二十三年而嫁，聘则
为妻，奔则为妾。凡女拜尚右手。

〈陈注〉十五许嫁则笄。未许嫁者二十而笄，故谓父母丧妻，齐也。妾之言接，言得接见于君子，不得伉俪也。尚左尚右，阴阳之别。